Uffe Elbæks parti Alternativet er klar til valget, Nationalpartiet håber snart at være det, og nu viser en ny optælling angiveligt, at protestpartiet Dukkepartiet er under 2.000 godkendte vælgererklæringer fra at blive opstillingsberettiget.

Det fortæller medstifter af partiet Kasper Gevaldig til DR Nyheder.

- Vi har været i gang i et helt år, men omvendt kan vi se, at her på det seneste er det gået stærkere. I sidste uge har vi haft gennemsnit 3-400 om dagen.

Læs også : VIDEO Ny politiker tager maske på i P1 Debat: Folketinget er en børnehave

Partiet har nu ifølge Kasper Gevaldig 18.500 godkendte vælgererklæringer liggende. Han afviser samtidig, at tallet blot er en 'gimmick', og derfor mangler partiet ifølge ham under 2.000 godkendte erklæringer for at nå den forjættede grænse på 20.260, der giver adgang til stemmesedlerne på valgdagen. Heraf er de 400 indsendt fysisk, mens omkring 18.100 er indsendt digitalt.

DR Nyheder har kontaktet Økonomi- og Indenrigsministeriet for at få oplyst, om oplysningerne stemmer. Ministeriet modtager imidlertid ikke løbende vælgererklæringer fra nye partier.

Det sker først, når partiet har indsamlet alle de 20.260 vælgererklæringer.

Derfor har ministeriet ingen oplysninger om, hvor mange vælgererklæringer Dukkepartiet har indsamlet.

Måske klar om en uge

Den magiske grænse kan partiet allerede nå snart, vurderer Kasper Gevaldig.

- Jeg kunne faktisk godt realistisk tro, det kunne ske inden for den næste uge, siger han.

Men med de stadig mere buldrende valgrygter på og udenfor Christiansborg, så har partiet måske også travlt, hvis de skal nå det - og hvis de reelt er så tæt på det nødvendige antal vælgererklæringer, som partiet oplyser.

- Vi tror og frygter en smule at valget bliver udskrevet snart, så vi prøver desperat at få de sidste 2.000 vælgererklæringer, siger han.

Læs også : Dukkepartiet kan som de første indsamle underskrifter digitalt

Når partiet har nået de 20.260 vælgererklæringer, skal de som nævnt en tur forbi Økonomi- og Indenrigsministeriet, der skal tjekke de mange underskrifter, inden partiet officielt kan blive opstillingsberettiget. Den proces tager formentlig et par uger.

12 partier kan komme på stemmesedlen

Hvis både Dukkepartiet og Nationalpartiet når i mål med at indsamle de 20.260 vælgererklæringer, inden statsminister Helle Thorning-Schmidt (S) trykker på valgknappen, så vil der være 12 partier på stemmesedlen ved folketingsvalget i år.

Sidst der var mere end 11 partier opstillet til Folketinget var ved valget i 1990, hvor 13 partier stillede op. Her kunne vælgerne blandt andet stemme på Fremskridtspartiet, CD, Kristeligt Folkeparti, Fælles Kurs, De Grønne, Det Humanistiske Parti samt Retsforbundet.

Selvom partiet er kendt for at stille op til debatter iført en maske, så er formålet stadig dybt alvorligt, understreger Kasper Gevaldig.

- Vi synes jo, det er enormt er alvorligt. Vi synes jo, politik er super vigtigt, men vi synes, at politik er forsvundet fra politik. Det er en frustration over, at politik er blevet et danseshow og bekrigelse af hinanden hele tiden på Christiansborg. Vi vil have, at politik igen bliver politik. Vi er ikke nogen happening.